נענע10 - 'שלוש אמהות' נכנס לצילומים - תרבות ובידור
'שלוש אמהות' נכנס לצילומים
מירי מסיקה (צילום: יח``צ)
עודכן 11:13 16/11/2005
היום מתחילים צילומי סרטה החדש של דינה צבי-ריקליס, המבוסס על ספרה, בכיכובן של מירי מסיקה, טלי שרון וגילה אלמגור
צילומי סרטה החדש של דינה צבי-ריקליס, 'שלוש אמהות', מתחילים היום, 16 בנובמבר, ויימשכו כשישה שבועות. בסרט יככבו גילה אלמגור, מירי מסיקה וטלי שרון.
הסרט, המתרחש משנת 1942 ועד היום, מביא את סיפורן של רוז, פלורה ויסמין, שלישיית אחיות שדבקו אחת בשנייה והקריבו את בעליהן, ילדיהן ואף את עצמן, למען נאמנות הדדית מוחלטת. השלוש נולדו באותו יום, לפני יותר משישים שנה, באלכסנדריה שבמצרים. כיום חיות האחיות יחד בדירה ביפו, אפופת סודות ותככים. כל אחת מהן, פלורה המיילדת הפנסיונרית, רוז זמרת העבר שחולמת על קאמבק, ויסמין הזקוקה להשתלת כליה דחופה, מספרת בתורה את סיפור חייה לרוחה, בתה של רוז, שעובדת במקום הנקרא 'חיים שכאלה'. רוחה עצמה, הנשואה שנים רבות ומנסה ללא הצלחה להביא ילדים לעולם, מתערערת מסיפורן של הנשים, וזיכרונות ילדותה המודחקים צפים אט אט.
בסרט, המבוסס על סיפור מאת דינה צבי-ריקליס, משחקות מירי מסיקה וגילה אלמגור את הדמות של רוז, זמרת העבר, בצעירותה ובבגרותה. בנוסף משחקים בסרט טלי שרון (רוחה), רבקה רז, ריימונד אמסלם, יורם חטב, יחזקאל לזרוב, שמיל בן ארי, עמוס תמם, טרייסי אברמוביץ ודנה זילברשטיין. את הסרט מפיקים ערן ריקליס ויפעת פרסטלניק, והוא מופק בתמיכת קרן הקולנוע הישראלית, יס - הטלוויזיה בלווין וגלובוס גרופ.